Sivert Kindseth

Sivert Grimsen Kindseth (født 28. juli 1855 i Malvik, død 20. november 1920 samme sted) var en norsk gårdbruker og politiker, i tre perioder ordfører i Malvik.

Han vokste opp på Kinnset på Sveberg i Malvik som sønn av gårdbruker Grim Sivertsen Kindseth og Anne Ulrikke Larsdatter Øyen. Han fikk skjøte på Kinnset etter sin far i 1880. Han drev gården frem til å gi en 3–4 ganger så stor avling, og den fikk rykte som et mønsterbruk. Han giftet seg i 1881 med Marie Petersdatter Moksnes; de fikk fem barn.

Kindseth var blant de moderate kreftene i Venstre som fant sammen med Høyre i Samlingspartiet før unionsoppløsningen og i 1909 dannet Frisinnede Venstre. Han var innvalgt i Strinda og senere Malvik herredsstyre i nærmere 30 år. Han var Malviks ordfører 1898–1901, 1905–1910 og 1917–1919, og satt i Søndre Trondhjems amtsutvalg i 8 år. Han var Høyre og Frisinnede Venstres varamann til Stortinget fra Strinda krets i Søndre Trondhjems amt 1910–1912, og møtte for stortingsmann Even Loreng i 1910. Dessuten var Kindseth styremedlem i Strindens Sparebank.

Han ble tildelt Medaljen for borgerdåd i sølv i 1920. Han døde samme år etter lengre tids kreftsykdom.

Referanser

Eksterne lenker 
 

Ordførere i Malvik
Lokalpolitikere fra Frisinnede Venstre
Venstre-ordførere i Sør-Trøndelag
Vararepresentanter til Stortinget
Norske bønder
Personer fra Malvik kommune